CELEX: 62013CN0270
Language: el
Date: 2013-05-17 00:00:00
Title: Υπόθεση C-270/13: Αίτηση προδικαστικής αποφάσεως την οποία υπέβαλε το Consiglio di Stato (Ιταλία) στις 17 Μαΐου 2013 — Ηρακλής Χαραλαμπίδης κατά Calogero Casilli

20.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 207/30
            
         Αίτηση προδικαστικής αποφάσεως την οποία υπέβαλε το Consiglio di Stato (Ιταλία) στις 17 Μαΐου 2013 — Ηρακλής Χαραλαμπίδης κατά Calogero Casilli
   (Υπόθεση C-270/13)
   2013/C 207/51
   Γλώσσα διαδικασίας: η ιταλική
   
      Αιτούν δικαστήριο
   
   Consiglio di Stato
   
      Διάδικοι στην υπόθεση της κύριας δίκης
   
   
      Εκκαλών: Ηρακλής Χαραλαμπίδης
   
      Εφεσίβλητος: Calogero Casilli
   
      Προδικαστικά ερωτήματα
   
   
               1)
            
            
               Συνιστά, λαμβανομένου υπόψη ότι το κρινόμενο ζήτημα [–διορισμός πολίτη άλλου κράτους μέλους της Ευρωπαϊκής Ένωσης ως προέδρου λιμενικής αρχής, ήτοι νομικού προσώπου δυνάμενου να χαρακτηριστεί οργανισμός δημοσίου δικαίου–] δεν φαίνεται να εμπίπτει στην προβλεπόμενη από το άρθρο 45, παράγραφος 4, ΣΛΕΕ εξαίρεση, η οποία αφορά […] την παροχή εξηρτημένης εργασίας στη δημόσια διοίκηση (πράγμα που δεν ισχύει εν προκειμένω), ενώ εξάλλου τα καθήκοντα εμπιστευτικής διαχειρίσεως τα οποία ασκεί ο πρόεδρος λιμενικής αρχής είναι δυνατόν να θεωρηθούν «εργασιακή δραστηριότητα» υπό ευρεία έννοια, […] η ρήτρα ασκήσεως των εν λόγω καθηκόντων αποκλειστικώς από ιταλούς πολίτες διάκριση λόγω ιθαγένειας, απαγορευόμενη από το προαναφερθέν άρθρο 45;
            
         
               2)
            
            
               Δύναται –σε διαφορετική περίπτωση– η άσκηση καθηκόντων προέδρου ιταλικής λιμενικής αρχής από πολίτη άλλου κράτους μέλους της Ευρωπαϊκής Ένωσης να θεωρηθεί ότι εμπίπτει στο δικαίωμα εγκαταστάσεως το οποίο προβλέπει το άρθρο 49 επ. ΣΛΕΕ; Συνιστά, στην περίπτωση αυτή, η προβλεπόμενη από το εσωτερικό δίκαιο απαγόρευση ασκήσεως των καθηκόντων αυτών από μη ιταλό πολίτη διάκριση λόγω ιθαγένειας ή περίπτωση η οποία μπορεί να θεωρηθεί ότι απαγορεύεται από το άρθρο 51 ΣΛΕΕ;
            
         
               3)
            
            
               Δύναται –επικουρικώς– η άσκηση καθηκόντων προέδρου ιταλικής λιμενικής αρχής από πολίτη άλλου κράτους μέλους της Ευρωπαϊκής Ένωσης να θεωρηθεί παροχή «υπηρεσίας» υπό την έννοια της οδηγίας 2006/123/ΕΚ (1); Ασκεί η εξαίρεση των λιμενικών υπηρεσιών από την εφαρμογή της οδηγίας επιρροή για τους σκοπούς της κρινομένης υποθέσεως και –σε περίπτωση αρνητικής απαντήσεως– συνιστά η προβλεπόμενη από το εσωτερικό δίκαιο απαγόρευση ασκήσεως των καθηκόντων αυτών από μη ιταλό πολίτη διάκριση λόγω ιθαγένειας;
            
         
               4)
            
            
               Όλως επικουρικότερον, […] δύναται η άσκηση καθηκόντων προέδρου ιταλικής λιμενικής αρχής από πολίτη άλλου κράτους μέλους της Ευρωπαϊκής Ένωσης, εφόσον θεωρηθεί ότι δεν εμπίπτει στις προπαρατεθείσες διατάξεις, να θεωρηθεί, γενικότερα, υπό την έννοια του άρθρου 15 του Χάρτη των Θεμελιωδών Δικαιωμάτων της Ευρωπαϊκής Ένωσης, προνόμιο που συναρτάται με το δικαίωμα του πολίτη της Ένωσης «να αναζητά απασχόληση, να εργάζεται, να εγκαθίσταται ή να παρέχει υπηρεσίες σε κάθε κράτος μέλος», ακόμα και ανεξαρτήτως των ειδικών «τομεακών» διατάξεων των άρθρων 45 και 49 επ. ΣΛΕΕ και της οδηγίας 2006/123/ΕΚ περί των υπηρεσιών στην εσωτερική αγορά; Είναι για τον λόγο αυτόν η προβλεπόμενη από το εσωτερικό δίκαιο απαγόρευση ασκήσεως των καθηκόντων αυτών από μη ιταλό πολίτη αντίθετη προς την –επίσης γενική– απαγόρευση των διακρίσεων λόγω ιθαγένειας, την οποία προβλέπει το άρθρο 21, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης;
            
         
      (1)  Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά.